CELEX: 32016D1818
Language: lt
Date: 1476057600000
Title: 2016 m. spalio 10 d. Tarybos įgyvendinimo sprendimas (ES) 2016/1818, kuriuo iš dalies keičiamas Įgyvendinimo sprendimas 2014/170/ES, siekiant Gvinėjos Respubliką išbraukti iš trečiųjų šalių, nebendradarbiaujančių kovojant su neteisėta, nedeklaruojama ir nereglamentuojama žvejyba, sąrašo

14.10.2016   
            
            
               LT
            
            
               Europos Sąjungos oficialusis leidinys
            
            
               L 278/46
            
         TARYBOS ĮGYVENDINIMO SPRENDIMAS (ES) 2016/1818
   2016 m. spalio 10 d.
   kuriuo iš dalies keičiamas Įgyvendinimo sprendimas 2014/170/ES, siekiant Gvinėjos Respubliką išbraukti iš trečiųjų šalių, nebendradarbiaujančių kovojant su neteisėta, nedeklaruojama ir nereglamentuojama žvejyba, sąrašo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantį reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantį reglamentus (EB) Nr. 1093/94 ir (EB) Nr. 1447/1999 (1), ypač į jo 34 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Reglamentu (EB) Nr. 1005/2008 nustatoma Sąjungos sistema, kuria siekiama užkirsti kelią neteisėtai, nedeklaruojamai ir nereglamentuojamai (toliau – NNN) žvejybai, atgrasyti nuo jos ir ją panaikinti;
            
         
               (2)
            
            
               Reglamento (EB) Nr. 1005/2008 VI skyriuje nustatyta trečiųjų šalių, nebendradarbiaujančių kovojant su NNN žvejyba, nustatymo procedūra ir numatytas tokių nebendradarbiaujančių trečiųjų šalių sąrašo sudarymas;
            
         
               (3)
            
            
               2012 m. lapkričio 15 d. sprendimu (2) Komisija pateikė informaciją apie tokį galimą pripažinimą pagrindžiančius esminius faktus ir aplinkybes ir informavo aštuonias trečiąsias šalis, įskaitant Gvinėjos Respubliką (toliau – Gvinėja), apie tai, kad ji jas gali pripažinti šalimis, kurias ji laiko nebendradarbiaujančiomis trečiosiomis šalimis;
            
         
               (4)
            
            
               2013 m. lapkričio 26 d. Įgyvendinimo sprendimu (3) Komisija pripažino Gvinėją trečiąja šalimi, nebendradarbiaujančia kovojant su NNN žvejyba. Tame sprendime Komisija nurodė priežastis, dėl kurių ji laiko, kad Gvinėja nevykdė pagal tarptautinę teisę jai, kaip vėliavos, uosto, pakrantės ar rinkos valstybei, tenkančių pareigų imtis veiksmų siekiant užkirsti kelią NNN žvejybai, atgrasyti nuo jos ir ją panaikinti;
            
         
               (5)
            
            
               Įgyvendinimo sprendimu 2014/170/ES (4) Taryba priėmė nebendradarbiaujančių trečiųjų šalių sąrašą, kuriame buvo Gvinėja;
            
         
               (6)
            
            
               įtraukus Gvinėją į tą sąrašą, ji dėjo pastangas ištaisyti jos įtraukimą į sąrašą lėmusią padėtį ir imtis konkrečių priemonių, kuriomis būtų galima panaikinti nustatytus trūkumus;
            
         
               (7)
            
            
               remiantis Komisijos gauta informacija paaiškėjo, kad Gvinėja vykdo tarptautinėje teisėje nustatytus savo įpareigojimus ir patvirtino tinkamą teisinę kovos su NNN žvejyba sistemą. Ji sukūrė atgrasomųjų sankcijų sistemą. Ji taip pat įdiegė tinkamą ir veiksmingą stebėsenos, kontrolės ir tikrinimo sistemą: parengė nacionalinį tikrinimo planą, pradėjo stebėjimą iš oro ir savo Žvejybos stebėsenos centre įrengė visapusiškai veikiančią laivų stebėjimo sistemą. Gvinėja taip pat peržiūrėjo savo registravimo ir licencijų išdavimo sistemas ir pradėjo taikyti technines, išsaugojimo bei valdymo priemones, kad užtikrintų tinkamą pusiausvyrą tarp išduotų žvejybos licencijų, turimų išteklių ir kontrolės bei vykdymo užtikrinimo pajėgumų. Gvinėja taip pat iš naujo apsvarstė savo dalyvavimą regioninėse žuvininkystės valdymo organizacijose (toliau – RŽVO), pagerino savo tarptautinių įpareigojimų, nustatytų pagal tų organizacijų rekomendacijas ir rezoliucijas, laikymąsi ir ėmėsi tinkamų priemonių prieš NNN žvejybą vykdančius Gvinėjos laivus, esančius RŽVO NNN žvejybą vykdančių laivų sąrašuose;
            
         
               (8)
            
            
               be to paaiškėjo, kad priemonės, kurių ėmėsi Gvinėja, padėjo jai užtikrinti pagal tarptautinę teisę jai tenkančių pareigų vykdymą, visų pirma atsižvelgiant į Jungtinių Tautų jūrų teisės konvencijos 61, 62, 94, 117 ir 118 straipsnius ir Jungtinių Tautų susitarimo dėl žuvų išteklių 18, 19 ir 20 straipsnius;
            
         
               (9)
            
            
               todėl galima daryti išvadą, kad Gvinėjos įtraukimą į sąrašą lėmusi padėtis yra ištaisyta ir kad Gvinėja ėmėsi konkrečių priemonių, kuriomis galima užtikrinti ilgalaikį padėties pagerėjimą;
            
         
               (10)
            
            
               todėl Įgyvendinimo sprendimą 2014/170/ES reikėtų iš dalies pakeisti, siekiant išbraukti Gvinėją iš trečiųjų šalių, nebendradarbiaujančių kovojant su NNN žvejyba, sąrašo;
            
         
               (11)
            
            
               šis sprendimas nekliudo Sąjungai vadovaujantis Reglamentu (EB) Nr. 1005/2008 imtis bet kokių tolesnių veiksmų užkirsti kelią NNN žvejybai, atgrasyti nuo jos ir ją panaikinti, jei faktinė informacija atskleistų, kad Gvinėja nevykdo pagal tarptautinę teisę jai, kaip vėliavos, uosto, pakrantės ar rinkos valstybei, tenkančių pareigų;
            
         
               (12)
            
            
               atsižvelgiant į neigiamus įtraukimo į nebendradarbiaujančių trečiųjų šalių sąrašą padarinius, tikslinga, kad Gvinėjos išbraukimas iš nebendradarbiaujančių trečiųjų šalių sąrašo įsigaliotų nedelsiant,
            
         PRIĖMĖ ŠĮ SPRENDIMĄ:
   1 straipsnis
   Gvinėja yra išbraukiama iš Įgyvendinimo sprendimo 2014/170/ES priedo.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Liuksemburge 2016 m. spalio 10 d.
      
         
            Tarybos vardu
         
         
            Pirmininkė
         
         G. MATEČNÁ
      
   
   
      (1)  OL L 286, 2008 10 29, p. 1.
   
      (2)  2012 m. lapkričio 15 d. Komisijos sprendimas dėl pranešimo trečiosioms šalims, kad Komisija svarsto galimybę jas pripažinti nebendradarbiaujančiomis trečiosiomis šalimis pagal Tarybos reglamentą (EB) Nr. 1005/2008, kuriuo nustatoma Bendrijos sistema, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (OL C 354, 2012 11 17, p. 1).
   
      (3)  2013 m. lapkričio 26 d. Komisijos įgyvendinimo sprendimas, kuriuo nustatomos trečiosios šalys, kurias Komisija pagal Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, laiko nebendradarbiaujančiomis trečiosiomis šalimis (OL C 346, 2013 11 27, p. 2).
   
      (4)  2014 m. kovo 24 d. Tarybos įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (OL L 91, 2014 3 27, p. 43).